Dhimma kana ilaachisee haala naannoo Oromiyaa yammuu ilaallu gochaaleen yakkaa kan akka meeshaalee invastarootaa hatuu fi dhoksuu,saamichi, mooraa dhaabbilee dhuunfaa keessatti jeequmsa kaasuu, abbootii qabeenyaa dhuunfaa sodaachisuu fi k.k.f raawwatamaa jiru. Akka fakkeenyaatti Godina Addaa Oromiyaa naannawa Finfinnee, Aanaa Walmaraatti gochaaleen yakkaa invastaroota qonna abaaboo irratti bobba’an irratti kan raawwatamaa jiran yammuu ta’u Abbaan Alangaa fi Poolisiin Aanichaa waliin ta’uun qorachuun namoota gochaalee yakkaa raawwatan kana Mana Murtii aanichaatti dhiyeessuun haalli isaan akka adabaman itti taasisan ni jira. Godinaalee Oromiyaa kan biroottis gochaaleen yakkaa wal-fakkaataan invastaroota irrattis ta’e qabeenya isaanii irratti kan raawwataman yammuu ta’u hubannoo dhabuu irraas haata’u sababoota adda addaatiin invastaroota hojii invastimentii irratti bobba’an tutuquun dhiibbaa irraan gahaa akka jiran invastarootni tokko tokko ni ibsu. Namoota gochaalee yakkaa akkasii raawwatan seeratti dhiyeessuu irrattis ta’e ga’ee invastimentiin guddina diinagdee keessatti qabu irratti hawaasni hubannoo akka argatu taasisuu irratti darbee darbee hanqinni akka mul’atu invastarootni tokko tokko ni dubbatu.30 Kanaafuu, gochaaleen yakkaa invastaroota irratti raawwataman invastarootni haala tasgabbaa’een hojii isaanii akka hinraawwanne waan taasisaniif gochaalee yakkaa invastaroota irratti raawwataman haala addaatiin xiyyeeffannoo kennuun irratti hojjachuun barbaachisaa dha.